खिताबी मुकाबले में पूरी ताकत लगा देंगे : नोब्स  
नोब्स ने कहा कि रविवार को खेले जाने वाले एशियाई चैम्पियंस ट्रॉफी के पहले संस्करण के खिताबी मुकाबले में उनकी टीम पाकिस्तान पर जीत के लिए पूरी ताकत लगा देगी।
भारतीय हॉकी टीम के कोच माइकल नोब्स ने कहा है कि रविवार को खेले जाने वाले एशियाई चैम्पियंस ट्रॉफी के पहले संस्करण के खिताबी मुकाबले में उनकी टीम पाकिस्तान पर जीत के लिए पूरी ताकत लगा देगी।   भारत और पाकिस्तान के बीच शुक्रवार को खेला गया अंतिम राउंड रोबिन लीग मुकाबला 2-2 से ड्रॉ रहा था। भारतीय टीम नौ अंकों के साथ फाइनल में पहुंची है जबकि पाकिस्तानी टीम 10 अंकों के साथ खिताबी मुकाबले में जगह बनाई है।   ड्रॉ के बाद भारत को जापान और मलेशिया के बीच खेले गए मैच के परिणाण पर आश्रित रहना पड़ा था, जिसमें मलेशिया ने 3-2 से जीत दर्ज की थी। मलेशिया की हार की सूरत में जापान फाइनल में पहुंच जाता।  वेबसाइट 'इंडियन हॉकी डॉट कॉम' ने नोब्स के हवाले से लिखा है, "खिताबी मुकाबले में भारतीय टीम को पूरे जोश और जज्बे के साथ खेलना होगा। भारतीय टीम ने इस टूर्नामेंट में अब तक पेशेवर की तरह दबाव को सम्भाला है।"   "इसी का नतीजा है कि भारत को खिताबी मुकाबले में खेलने का मौका मिला है। परिणाम कुछ भी हो, हम इस मुकाबले में अपनी पूरी ताकत लगा देंगे।"  भारतीय टीम इस टूर्नामेंट में अब तक अजेय है। अजेय क्रम बनाए रखने वाली वह एकमात्र टीम है। उसने अपने पहले मुकाबले में चीन को 5-0 से हराया था।   इसके बाद उसे जापान के साथ 1-1 से ड्रॉ खेलना पड़ा था। तीसरे मुकाबले में भारत ने कोरिया को 5-3 से हराया लेकिन मलेशिया के खिलाफ उसने 2-2 से ड्रॉ खेला था।  दूसरी ओर, पाकिस्तान ने कुल पांच मैच खेले, जिनमें से एक में उसे ड्रॉ खेलना पड़ा जबकि तीन में उसे जीत मिली। एशियाई चैम्पियन पाकिस्तान को एक मैच में हार का सामना करना पड़ा था।  खिताबी मुकाबले के माध्यम से भारत के पास इस वर्ष मई में मलेशिया में खेले गए सुल्तान अलजान शाह हॉकी टूर्नामेंट में मिली 1-3 की हार का हिसाब बराबर करने का मौका है। इस वर्ष दोनों टीमों की यह दूसरी भिड़ंत है।   उल्लेखनीय है कि इस टूर्नामेंट में अब तक भारतीय टीम को कुल 23 पेनल्टी कॉर्नर मिले हैं जिनमें से उसने तीन बार ही इसे गोल में तब्दील करने में सफलता पाई है हालांकि इसे लेकर नोब्स बिल्कुल भी चिंतित नहीं हैं।